માનવામાં આવે છે કે રામ જન્મ ભૂમિ પર મસ્જિદ બની હોવાનો ઉલ્લેખ પહેલી વખત 1822માં ફૈઝાબાદ કોર્ટના એક અધિકારી હફીઝુલ્લાહે કર્યો હતો. પરંતુ કેસ કોર્ટમાં પહોંચ્યો 1885માં એટલે કે 133 વર્ષ પહેલા. ત્યારે નિર્મોહી અખાડાના મહંત રઘુબર દાસે ફૈઝાબાદ અદાલતમાં ભારતના સેક્રેટરી ઓફ સ્ટેટ વિરુદ્ધ એક કેસ દાખલ કરી બાબરી માળખાની નજીક રામ ચબૂતરા પર છતરી લગાવવા મંજૂરી માગી. અદાલતે વિવાદ વધવાના ડરથી મંજૂરી આપી નહીં. પરંતુ આ મુદ્દા પર કાયદાકીય વિવાદ આઝાદી બાદ 1950માં ઘેરો બન્યો. બાબરી માળખાના ગુંબજ નીચે રામલલાની મૂર્તિ જોવા મળ્યા બાદ. 16 જાન્યુઆરી 1950ના હિન્દુ મહાસભાના વકીલ ગોપાલ સિંહ વિશારદે ફૈઝાબાદની અદાલતમાં કેસ દાખલ કરી મૂર્તિ પૂજાની મંજૂરી માગી. વિરોધમાં અનીસુર રહેમાન નામની વ્યક્તિએ અરજી કરી. આ વિવાદમાં મુસ્લિમોની આ પહેલી કાયદાકીય પહેલ હતી.